HU Az Európai Unió Hivatalos Lapja C 44/24

Értesítés a Kínai Népköztársaságból származó kerékpárok behozatalára alkalmazandó dömpingellenes intézkedésekkel kapcsolatos részleges időközi felülvizsgálati eljárás megindításáról

(2005/C 44/14)

A Bizottság a 384/96/EK tanácsi rendelet (1) („az alaprendelet”) 11. cikkének (3) bekezdése értelmében részleges időközi felülvizsgálati kérelmet kapott.

1. Felülvizsgálati kérelem

A kérelmet a Giant China Co., Ltd. („a kérelmező”) nyújtotta be, aki exportáló gyártó a Kínai Népköztársaságban.

2. A termék

A felülvizsgálat tárgyát képező termék a Kínai Népköztársaságból származó, motor nélküli kerékpár (az áruszállításra szolgáló triciklit is beleértve) („az érintett termék”), amely jelenleg az ex 8712 00 10, 8712 00 30 és 8712 00 80 KN-kód alá tartozik. A KN-kódok csak tájékoztató jellegűek.

3. Jelenlegi intézkedések

A jelenleg hatályos intézkedések az 1524/2000/EK tanácsi rendelettel (2) kivetett végleges dömpingellenes vámok.

4. A felülvizsgálat alapja

a) A kérelmező

A 11. cikk (3) bekezdése értelmében benyújtott kérelem azon a kérelmező által szolgáltatott nyilvánvaló bizonyítékon alapul, hogy az intézkedést megalapozó körülmények megváltoztak, és ezek a változások tartósnak bizonyulnak.

A kérelmező azt állítja, hogy a piacgazdasági státuszhoz kapcsolódó körülmények jelentősen megváltoztak, és az intézkedések sokban különböztek volna, ha azokat az Európai Unió új tagállamaiba irányuló kivitelre vonatkozó információkra alapozták volna. A kérelmező állítja és bizonyítékokat szolgáltatott arra vonatkozóan, hogy a önköltségén/hazai árain alapuló rendes érték és a kibővült EU-ra érvényes exportárainak összehasonlítása a jelenlegi intézkedések szintjénél jóval alacsonyabb dömpinghez vezetne. Következésképpen a korábban megállapított dömping szintjén alapuló intézkedések fenntartása már nem szükséges a dömping ellensúlyozására.

b) Egyéb kérelmek

A Bizottság ezennel felhívja a többi kínai gyártót, hogy jelentkezzen és jelezze, ha (szintén) a kibővült Közösségbe irányuló kivitelen alapuló új dömpingkülönbözetet szeretne kapni. Az ilyen kérelmekre vonatkozó határozatokat az Európai Unió Hivatalos Lapjában teszik közzé a kellő időben.

5. Eljárás a dömping meghatározására

Miután a tanácsadó bizottsággal folytatott konzultációt követően megállapítást nyert, hogy elegendő bizonyíték áll rendelkezésre a részleges időközi felülvizsgálat megindításához, a Bizottság az alaprendelet 11. cikke (3) bekezdésének értelmében felülvizsgálatot kezdeményez annak megállapítására, hogy a kérelmező az alaprendelet 2. cikke (7) bekezdésének c) pontjában meghatározott piacigazdasági körülmények között működik-e, illetve hogy az alaprendelet 9. cikkének (5) bekezdésével összhangban a kérelmező megfelel-e az egyedi vámra vonatkozó követelményeknek.

Ezt követően – feltéve, hogy a kérelmezőről megállapítást nyer, hogy piacgazdasági körülmények között működik, vagy hogy megfelel az egyedi vám követelményeinek – a kérelmező részére megállapítják az egyedi dömpingkülönbözetet, illetve dömping fennállása esetén azt a vámmértéket, amelyet az érintett termék Közösségbe irányuló, gyártó általi behozatalára vetnek ki.

A vizsgálat felméri, hogy az (1) bekezdésben említett kérelmezőt illetően szükséges-e a fennálló intézkedések folytatása, megszüntetése vagy módosítása.

a) Kérdőívek

A vizsgálatok levezetéséhez szükséges információk bekérése érdekében a Bizottság kérdőíveket küld a kérelmezőnek és a kínai hatóságoknak. Ezen információknak és az alátámasztó bizonyítéknak ezen értesítés 6. bekezdése a) pontjának i. alpontjában meghatározott határidőn belül be kell érkeznie a Bizottsághoz.

b) Információgyűjtés és meghallgatások megtartása

Valamennyi érintett felet felkérik, hogy nézeteit ismertesse és a kérdőívekre adott válaszokon kívül egyéb információkat és alátámasztó bizonyítékokat szolgáltasson. Ezen információknak és az alátámasztó bizonyítéknak ezen értesítés 6. bekezdése a) pontjának i. alpontjában meghatározott határidőn belül be kell érkeznie a Bizottsághoz.

A Bizottság meghallgathatja továbbá az érdekelt feleket azzal a feltétellel, hogy azok olyan kérelmet nyújtanak be, amely bizonyítja, hogy meghallgatásukat különös ok támasztja alá. E kérelmet ezen értesítés 6. bekezdése a) pontjának ii. alpontjában meghatározott határidőn belül kell benyújtani.

c) Piacgazdasági státusz

Amennyiben a kérelmező megfelelően bizonyítja, hogy piacgazdasági körülmények között működik, azaz megfelel az alaprendelet 2. cikke (7) bekezdésének c) pontjában foglalt követelményeknek, a rendes érték az alaprendelet 2. cikke (7) bekezdésének b) pontja alapján kerül megállapításra. E célból az e rendelet 6. bekezdésének b) pontjában meghatározott határidőn belül kellően indokolt igénylést kell benyújtani. A Bizottság igénylő lapokat küld ki a kérelmezőnek, illetve a Kínai Népköztársaság hatóságainak.

d) A piacgazdasági berendezkedésű ország kiválasztása

Amennyiben a kérelmezőnek nem adják meg a piacgazdasági körülmények között működő társaság státuszát, de az megfelel az alaprendelet 9. cikke (5) bekezdésével összhangban bevezetett egyedi vám kivetése feltételeinek, az alaprendelet 2. cikke (7) bekezdése a) pontjának megfelelően a Kínai Népköztársaságra vonatkozó rendes érték megállapítására egy megfelelő piacgazdasági berendezkedésű országot választanak. A Bizottság azt tervezi, hogy az érintett termék Kínai Népköztársaságból történő behozatalára vonatkozó intézkedések meghozatalához vezető korábbi vizsgálathoz hasonlóan ismét Mexikót jelöli ki erre a célra. Az érdekelt feleket felkérik arra, hogy ezen értesítés 6. bekezdése c) pontjában meghatározott határidőn belül véleményezzék a fenti ország helytállóságát.

Továbbá, amennyiben a kérelmezőnek megadják a piacgazdasági körülmények között működő társaság státuszát, a Bizottság szükség esetén egy megfelelő piacgazdasági berendezkedésű országban megállapított rendes értékre vonatkozó ténymegállapításokat is felhasználhat, például abból a célból, hogy helyettesítsen bármely olyan megalapozatlan költség- vagy árelemet a Kínai Népköztársaságban, amelyek szükségesek a rendes érték megállapításához, amennyiben a Kínai Népköztársaságban a megbízható, kért adatok nem állnak rendelkezésre. A Bizottság azt tervezi, hogy Mexikót jelöli ki erre a célra.

6. Határidők

a) Általános határidők

i. Olyan feleknek, akik jelentkezni kívánnak, illetve kérdőívre adott válaszokat, vagy bármely más információt kívánnak benyújtani

Eltérő rendelkezés hiányában az érdekelt feleknek – amennyiben ellenvetéseiket figyelembe kell venni a vizsgálat során – az ezen értesítésnek az Európai Unió Hivatalos Lapjában való kihirdetését követő 40 napon belül jelentkezniük kell a Bizottságnál, írásban ismertetniük kell nézeteiket, és be kell nyújtaniuk a kérdőívre adott válaszaikat, illetve az egyéb információkat. Figyelembe kell venni, hogy az alaprendeletben megállapított eljárási jogok többségének gyakorlása attól függ, hogy a felek a fent említett időtartamon belül jelentkeznek-e. Továbbá, a kérdőívre adott válaszokat a kérelmezőnek a fent említett 40 napos határidő előtt kell benyújtania.

ii. Meghallgatások

Az érdekelt felek ugyanezen 40 napos határidőn belül bizottsági meghallgatás iránti kérelmet nyújthatnak be.

b) Különleges határidő a piacgazdasági státusz elbírálása iránti kérelem benyújtására

A kérelmező kellően indokolt piacgazdasági státusz iránti kérelmének – amint ezen értesítés 5. bekezdésének c) pontja említi – az alaprendelet 9. cikke (5) bekezdésének értelmében ezen értesítésnek az Európai Unió Hivatalos Lapjában való közzétételét követő 21 napon belül be kell érkeznie a Bizottsághoz.

c) A piacgazdasági berendezkedésű ország kiválasztására megállapított különleges határidő

A vizsgálatban részt vevő felek véleményezhetik Mexikó helytállóságát, mely ország az ezen értesítés 5. bekezdésének d) pontjában említettek értelmében a Kínai Népköztársaság tekintetében a rendes érték megállapításának céljából piacgazdasági berendezkedésű országnak számít. E véleményeknek ezen értesítésnek az Európai Unió Hivatalos Lapjában való közzétételét követő 10 napon belül be kell érkezniük a Bizottsághoz.

7. Írásbeli beadványok, kérdőívekre adott válaszok és levelezés

Az érdekelt felek valamennyi beadványát és kérelmét írásban kell benyújtani (nem elektronikus formátumban, kivéve, ha másképp határozzák meg), és fel kell tüntetni az érdekelt fél nevét, címét, e-mail címét, telefon-, fax- és/vagy telexszámát. Az érdekelt felek valamennyi bizalmas írásos beadványát – az ezen értesítésben kért információkat is beleértve –, a kérdőívekre adott válaszait és levelezését, a „Korlátozott hozzáférés” (3) felirattal jelölik meg; ezeket az alaprendelet 19. cikke (2) bekezdésének megfelelően egy nem titkos változat is kíséri, amelyet „Az érdekelt felek általi vizsgálatra” felirattal jelölnek meg.

A Bizottság levelezési címe:

European Commission Directorate General for Trade Directorate B Office: J-79 5/16 B-1049 Brussels Fax: (32-2) 295 65 05 Telex: COMEU B 21877

8. Az együttműködés hiánya

Azokban az esetekben, ha valamelyik érdekelt fél megtagadja a szükséges információkhoz való hozzáférést vagy azokat nem szolgáltatja ki a határidőn belül, illetve ha a vizsgálatot jelentősen hátráltatja, az átmeneti vagy végleges tények alapján lehetőség van akár megerősítő, akár nemleges megállapítások tételére az alaprendelet 18. cikkével összhangban.

Ha megállapításra kerül, hogy bármely érdekelt fél valótlan vagy félrevezető információkat szolgáltatott, ezeket az információkat figyelmen kívül hagyják, és a rendelkezésre álló tények kerülhetnek felhasználásra. Ha valamelyik érdekelt fél nem, vagy csak részben működik együtt, és ennek alapján a ténymegállapításokat az alaprendelet 18. cikkével összhangban rendelkezésre álló tényekre alapozzák, előfordulhat, hogy az érdekelt fél számára az eredmény kevésbé lesz kedvező, mint abban az esetben, ha együttműködött volna.

(1) HL L 56., 1996.3.6., 1. o. A legutóbb a 461/2004/EK tanácsi rendelettel (HL L 77., 2004.3.13., 12. o.) módosított rendelet.

(2) HL L 175., 2000.7.14., 39. o.

(3) Ez azt jelenti, hogy a dokumentum csak bizalmasan használható fel. Védelem alatt áll az 1049/2001/EK európai parlamenti és tanácsi rendelet 4. cikke értelmében (HL L 145., 2001.5.31., 43. o.). A 384/96/EK tanácsi rendelet 19. cikke (HL L 56., 1996.3.6., 1. o.) és az 1994. évi GATT VI. cikkét végrehajtó WTO-egyezmény (Dömpingellenes Megállapodás) 6. cikke szerint bizalmas dokumentumnak minősül.